DA Den Europæiske Unions Tidende CE 78/158

(2004/C 78 E/0162)

SKRIFTLIG FORESPØRGSEL E-2732/03

af Herbert Bösch (PSE) til Kommissionen

(11. september 2003)

Om: Eventuelle interessekonflikter i GD for konkurrence

GD for konkurrence udfører en række følsomme opgaver, såsom vurderingen af, hvorvidt fusioner af selskaber skal godkendes, godkendes på visse bestemmelser eller afslås. Tjenestemændene i GD for konkurrence beskæftiger sig som et led i deres arbejde med en række insider-informationer, som — lige så snart de bekendtgøres — har omfattende indflydelse på de pågældende virksomheders aktiekurser på de europæiske børser.

Findes der i GD for konkurrence og i Kommissionens afdelinger, som råder over følsomme informationer, en Compliance Code (overholdelseskodeks), som det f.eks. er tilfældet i investeringsbanker, for at forhindre misbrug af insider-informationer? Findes der i Kommissionen en person, der er ansvarlig for, at denne kodeks overholdes?

Skal tjenestemænd, som arbejder med disse informationer, deklarere deres aktiehandler? Findes der en observations- eller spærreliste for virksomhedsaktier, hvorom der findes følsomme informationer? Skal tjenestemænd i Kommissionen, som arbejder med følsomme informationer, give oplysninger om de konti, som de benytter i forbindelse med deres værdipapirforretninger?

Hvor mange interne kontroller har Kommissionen allerede foretaget blandt sine ansatte for at sikre, at insider-informationer ikke misbruges?

Har der ved disse kontroller været tilfælde af mistanke om misbrug af følsomme informationer?

Svar afgivet på Kommissionens vegne af Mario Monti

(14. november 2003)

Generaldirektoratet (GD) for Konkurrence udviklede i 1999 en adfærdskodeks for sine tjenestemænd, midlertidigt ansatte og hjælpeansatte samt praktikanter og udstationerede nationale eksperter, baseret på personalevedtægten. Formålet var at begrænse risikoen for interessekonflikter og insiderhandel.

Adfærdskodeksen supplerer den belgiske straffelov, der forbyder insiderhandel, og er samtidig med til at henlede personalets opmærksomhed på bestemmelserne i denne lov. Formålet med adfærdskodeksen er på den ene side at forebygge og løse interessekonflikter, på den anden side at forebygge børshandel på grundlag af ikke offentliggjorte oplysninger, som ansatte i GD for Konkurrence måtte få kendskab til.

Hvad angår interessekonflikter hedder det i kodeksen, at en tjenestemand ikke må eje aktier eller dertil knyttede produkter (optioner, warrants m.m.) i det pågældende selskab. Skulle der i et konkret tilfælde opstå en interessekonflikt (f.eks. hvis sagsbehandleren eller et medlem af hans eller hendes nærmeste familie ejer aktier i et af de selskaber, der er involveret i en sag) er tjenestemanden forpligtet til at rapportere dette til sin overordnede, så snart han får kendskab hertil. Hierarkiet kan så træffe de nødvendige foranstaltninger, f.eks. omfordele sagen til en kollega.

Hvad angår insiderhandel hedder det i kodeksen, at tjenestemænd aldrig selv må handle med, ikke må tilråde andre og ikke må give andre instrukser om at handle med værdipapirer på børsen på grundlag af »tilstrækkeligt præcise, ikke offentliggjorte oplysninger« (dette udtryk brugt i den belgiske tekst), der i »væsentlig grad vil kunne påvirke prisen« (dette udtryk brugt i den belgiske tekst).

Disse regler er blevet anvendt siden 1999. Der findes ikke nogen »checkliste« eller »sort liste«, men alle ansatte skal underskrive en skriftlig erklæring om, at de accepterer og er villige til at anvende disse særlige regler om interessekonflikter og insiderhandel samt de mere generelle sikkerhedsinstrukser for »behandling af klassificerede oplysninger i GD COMP«. GD for Konkurrence kræver af tjenestemænd fra andre generaldirektorater, der gennem tværtjenstlige høringer bliver involveret i fusionssager, at de underskriver den samme erklæring.

I overensstemmelse med de interne kontrolstandarder, som Kommissionen har vedtaget (særlig kontrolstandard nr. 1 om »etik og integritet«), har GD for Konkurrence stillet en række relevante dokumenter til rådighed for de ansatte (bl.a. personalevedtægten, den administrative adfærdskodeks, vejledningen i vurdering af sårbarhed over for svig). Disse dokumenter, herunder også ovennævnte etiske kodeks fra 1999 for personale i GD for Konkurrence, findes på dette generaldirektorats Intranet-side, og er således let tilgængelige for alle generaldirektoratets ansatte.

Desuden har GD for Konkurrence udviklet særlige regler og retningslinjer vedrørende opgaver og eksterne aktiviteter udført af nuværende eller tidligere tjenestemænd. De dækker også den situation, hvor en tjenestemand anmoder om tjenestefrihed af personlige årsager.

Anvendelsen af disse regler overvåges af direktoraternes ledelse og af den sikkerhedsansvarlige i direktoratet »Ressourcer« i GD for Konkurrence. Desuden er der en vicegeneraldirektør med særligt ansvar for spørgsmål vedrørende sikkerhed og etik.

Disse emner drøftes jævnligt under møder på ledelsesniveau og gentages i meddelelser til personalet for at øge bevidstgørelsen, opmærksomheden og agtpågivenheden omkring disse spørgsmål. Ledelsen af GD for Konkurrence har ikke opdaget tilfælde af formodet insiderhandel og er heller aldrig af børsmyndigheder blevet gjort opmærksom på mistanke herom.